รัฐบาลไทย-ข่าวทำเนียบรัฐบาล-เลขาธิการ EEC เผยกระบวนการทำงานแบบ fast track เน้นโครงการสำคัญและเร่งด่วนก่อนเป็นลำดับแรก
วันพุธที่ 24 พฤษภาคม 2560
เลขาธิการ EEC เผยกระบวนการทํางานแบบ fast track เน้นโครงการสําคัญและเร่งด่วนก่อนเป็นลําดับแรก
เลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก เผยกระบวนการทํางานแบบ fast track เน้นโครงการสําคัญและเร่งด่วนก่อนเป็นลําดับแรก
วันนี้ (24 พฤษภาคม 2560) นายคณิศ แสงสุพรรณ เลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก ชี้แจงว่า คณะรักษาความสงบแห่งชาติ (คสช.) มีคําสั่งหัวหน้าคณะรักษาความสงบที่ 2/2560 เรื่อง การพัฒนาระเบียงเศรษฐกิจภาคตะวันออก เมื่อวันที่ 17 มกราคม 2560 ในขณะเดียวกันสํานักงานคณะกรรมการกฤษฎีกา ได้เสนอร่าง พ.ร.บ.เขตพัฒนาพิเศษภาคตะวันออก พ.ศ.... เข้าสู่การพิจารณาของ ครม. เมื่อวันที่ 11 เมษายน 2560 และล่าสุดเพื่อให้การทํางานเป็นไปได้โดยเร็วและมีประสิทธิภาพ สนช. จึงได้อนุมัติเพิ่มเติมคําสั่ง คสช. ที่ 2/2560 จํานวน 3 เรื่อง ดังนี้
1) เพิ่มเติมการพิจารณารายงานผลกระทบสิ่งแวดล้อมแบบเร่งรัด (fast track) ซึ่งกระบวนการที่ใช้อยู่ในปัจจุบันออกแบบไว้ใช้กับโครงการทั่วไป จึงเห็นควรมีกระบวนการเร่งรัดสําหรับโครงการใน EEC โดยกําหนดให้มี "กระบวนการทํางานแบบเร่งรัด (fast track)" เฉพาะโครงการสําคัญและเร่งด่วนในระเบียงเศรษฐกิจพิเศษภาคตะวันออก โดยมีสาระสําคัญ ดังนี้ 1.1 ขอให้คณะกรรมการสิ่งแวดล้อมแห่งชาติ แต่งตั้งคณะกรรมการผู้ชํานาญการเพื่อพิจารณารายงานการศึกษาผลกระทบสิ่งแวดล้อมของโครงการ หรือกิจการสําคัญและเร่งด่วนของระเบียงเศรษฐกิจภาคตะวันออกเป็นการเฉพาะ 1.2 ให้คณะกรรมการสิ่งแวดล้อมแห่งชาติ มีอํานาจกําหนดหลักเกณฑ์การเรียกเก็บค่าธรรมเนียมพิเศษเพิ่มเติมจากสํานักงานเพื่อการพัฒนาระเบียงเศรษฐกิจพิเศษภาคตะวันออก (สกรศ.) หรือผู้ขออนุญาต เพื่อเป็นค่าใช้จ่ายพิเศษแก่คณะกรรมการผู้ชํานาญการ 1.3) ขอใช้เวลาดําเนินการทั้งหมดรวมแล้วไม่เกิน 1 ปี 1.4) ในกรณีที่ไม่มีผู้ชํานาญการ หรือมีน้อยกว่า 3 ราย ให้คณะกรรมการสิ่งแวดล้อมแห่งชาติมีหน้าที่อนุญาตให้ผู้ที่ไม่มีสัญชาติไทยที่มีประสบการณ์ทํานองเดียวกันกับกิจการนั้น เป็นผู้ชํานาญการศึกษาผลกระทบสิ่งแวดล้อมได้
2) เพิ่มเติมกระบวนการพิจารณาการร่วมทุนกับเอกชน หรือให้เอกชนเป็นผู้ลงทุน กระบวนการร่วมทุนกับเอกชนที่ใช้อยู่ในปัจจุบันใช้เวลานาน เพราะใช้กับโครงการทั่วไปซึ่งแตกต่างจากโครงการสําคัญในระเบียงเศรษฐกิจภาคตะวันออกที่เป็นประโยชน์สูงกับประเทศอยู่แล้ว เช่น โครงการเมืองการบินภาคตะวันออก รถไฟความเร็วสูงเชื่อม 3 สนามบิน และท่าเรือแหลมฉบัง ท่าเรือสัตหีบ และท่าเรือมาบตาพุด เป็นต้น ด้วยเหตุดังกล่าวจึงกําหนดให้มี "กระบวนการทํางานการร่วมทุนกับเอกชน หรือให้เอกชนลงทุนในเขตส่งเสริมระเบียงเศรษฐกิจพิเศษภาคตะวันออก" โดยใช้เฉพาะกับโครงการเร่งด่วนสําคัญใน EEC ที่คณะกรรมการนโยบายอนุมัติ เพื่อให้เกิดความรวดเร็วขึ้น โดยรักษาเจตนารมย์ตาม พ.ร.บ.ร่วมทุนกับเอกชน ซึ่งการดําเนินการในเรื่องนี้ได้ปรึกษากับกระทรวงการคลังและหน่วยงานที่เกี่ยวข้อง เพื่อให้มีระบบธรรมาภิบาลที่ดีและมีประสิทธิภาพในการทํางานมากขึ้น
3) เพิ่มเติมให้หน่วยซ่อมอากาศยานมีคุณสมบัติที่เหมาะสมตามลักษณะการลงทุน กิจการที่เกี่ยวข้องกับการซ่อมเครื่องบิน อะไหล่ และชิ้นส่วน อากาศยาน ส่วนใหญ่เป็นบริษัทที่มีเทคโนโลยีสูงและมีสิทธิบัตรสําหรับผลิตภัณฑ์ ดังนั้นเพื่อให้เกิดการลงทุนเป็นไปตามเป้าหมาย กิจการบางอย่างจึงให้คนไทยถือหุ้นน้อยกว่ากึ่งหนึ่งตามความเหมาะสม ด้วยเหตุดังกล่าวการจัดการให้มีคลัสเตอร์การลงทุนการซ่อม อะไหล่ และชิ้นส่วนอากาศยาน จึงจําเป็นที่จะต้องปรับปรุงลักษณะของผู้รับใบรับรองหน่วยซ่อมในระเบียงเศรษฐกิจพิเศษภาคตะวันออกให้มีความคล่องตัวและสอดคล้องกับลักษณะธุรกิจการลงทุนเป็นสําคัญ